लैंड फॉर जॉब्स केस में अब तेजस्वी को CBI का समन, ED को 1 करोड़ कैश मिले
RJD Supremo Lalu Yadav Land Family Job Scam Case Update; Rabri Devi Tejashwi Yadav Misa Bharti. Follow IRCTC scam to land-for-jobs case Latest News, CBI ED Raid Reports On Dainik Bhaskar बिहार के डिप्टी सीएम तेजस्वी यादव को सीबीआई ने पूछताछ के लिए समन भेजा है।
नौकरी के बदले जमीन केस में प्रवर्तन निदेशालय (ED) ने कहा कि यह 600 करोड़ का घोटाला है। जांच में पता चला है कि 350 करोड़ रुपए के प्लॉट और 250 करोड़ रुपए लेनदेन हुए हैं। 24 जगह छापे मारे गए हैं। इनमें एक करोड़ कैश मिले हैं। रेलवे के विभिन्न जोन में ग्रुप डी की भर्ती में 50% कैंडिडेट्स की भर्ती लालू परिवार के चुनावी क्षेत्रों से हुई है।
इधर, ईडी की रेड के बाद CBI भी एक्टिव हो गई है। जांच एजेंसी ने शनिवार को बिहार के डिप्टी CM तेजस्वी यादव को पूछताछ के लिए समन भेजा और आज ऑफिस आने के लिए कहा। इससे पहले 4 फरवरी को भेजा गया था।
न्यूज एजेंसी ANI के मुताबिक, तेजस्वी की पत्नी की तबीयत खराब होने की वजह से सीबीआई के सामने पेश नहीं होंगे। उन्होंने वक्त मांगा है। ईडी की रेड के बाद उनकी पत्नी को शुक्रवार को अस्पताल में भर्ती किया गया था। वे गर्भवती हैं।
छापे पर बिहार के मुख्यमंत्री नीतीश कुमार ने कहा कि हम जब साथ आते हैं तो रेड शुरू हो जाती है। 2017 में भी ऐसे ही हुआ था और अब 5 साल बाद भी वही हो रहा है।
इधर, बीजेपी प्रवक्ता गौरव भाटिया ने शनिवार को दिल्ली में प्रेस कॉन्फ्रेंस कर नीतीश और लालू पर निशाना साधा है। उन्होंने कहा कि लालू परिवार ने नौकरी के बदले जमीन ली है। भ्रष्टाचार के खिलाफ कार्रवाई की जा रही है तो विक्टिम कार्ड खेल रहे हैं। नीतीश कुमार अवसरवादी नेता हैं।
ईडी ने 7 पॉइंट्स पर जानकारी दी
ईडी ने बताया कि अब तक की गई पीएमएलए जांच से पता चला है कि पटना और इसके आसपास अवैध रूप से लालू परिवार ने जमीनों का अधिग्रहण किया है। ये जमीनें लालू के परिवार ने रेलवे में नौकरी देने के नाम पर ली हैं। जमीन का इस समय रेट 200 करोड़ रुपए है। जमीन देने और लेने वालों की पहचान कर ली गई है।
ईडी ने चौथे पॉइंट में बताया है- दिल्ली के न्यू फ्रेंड्स कॉलोनी में डी-1088 चार स्टोरी बंगला है। यह मेसर्स ए-बी एक्सपोर्ट्स प्राइवेट लिमिटेड कंपनी के नाम पर है। इस कंपनी का कंट्रोल तेजस्वी यादव और लालू परिवार के पास है। इसे तेजस्वी यादव अपने आवासीय संपत्ति की तरह यूज करते हैं। इसका बाजार रेट इस समय 150 करोड़ रुपए है, जबकि इसे चार लाख में लिया गया था।
ईडी ने पांचवे पॉइंट में बताया कि कैंडिडेंट्स से चार प्लॉट महज 7.50 लाख रुपए में आरजेडी के पूर्व विधायक अबु दोजाना ने खरीदे। इस डील में साढ़े तीन करोड़ का लाभ अबु दोजाना और राबड़ी देवी को हुआ।
छापों से जुड़े अपडेट्स...
ED को लालू के करीबियों के घर से 1 करोड़ कैश, 2 किलो सोना मिला 
प्रवर्तन निदेशालय (ED) ने लालू यादब के करीबियों और रिश्तेदारों के ठिकानों पर रेड में 1 करोड़ रुपए, 1,900 अमेरिकी डॉलर, 540 ग्राम सोना और 1.5 किलोग्राम सोने के आभूषण जब्त किए गए हैं। ED ने शुक्रवार को लालू यादव के करीबियों के दिल्ली, मुंबई, नोएडा और पटना में 24 जगहों पर छापेमारी की थी। इनमें दिल्ली के तेजस्वी यादव के घर, लालू की तीन बेटियों हेमा, रागिनी और चंदा का घर भी शामिल था। इनके अलावा, लालू के समधी जितेंद्र यादव के गाजियाबाद स्थित आवास पर भी छापा डाला गया था।
लालू के समधी के घर 16 घंटे तलाशी, 3 बड़े बॉक्स में डॉक्यूमेंट्स ले गई
लालू के समधी जितेंद्र यादव के गाजियाबाद (UP) स्थित आवास पर ED की कार्रवाई 16 घंटे तक चली। शुक्रवार सुबह 8 बजे शुरू हुई जांच-पड़ताल रात 12 बजे जाकर पूरी हुई। जांच एजेंसी 3 बड़े बॉक्स में डॉक्यूमेंट्स भरकर अपने साथ ले गई है।
ED के 10 से ज्यादा अफसरों ने जांच की। शुक्रवार सुबह घर का मुख्य गेट बंद कर दिया गया। किसी भी बाहरी व्यक्ति को अंदर आने या घर के सदस्य को बाहर जाने पर पाबंदी थी। सूत्रों ने बताया, परिवार के सभी सदस्यों के फोन बंद करा दिए गए। जितेंद्र यादव सपा के पूर्व MLC हैं और गाजियाबाद के आरडीसी राजनगर इलाके में रहते हैं।
लालू के करीबी दोजाना के घर 12 घंटे तलाशी चली, सैप्टिक टैंक तोड़ा
लालू के करीबी और RJD के पूर्व विधायक अबू दोजाना के घर पर भी ED ने रेड डाली थी। इस दौरान ED की टीम ने सेप्टिक टैंक की खुदाई भी की है। इसे लेकर लालू की बेटी रोहिणी आचार्या ने ED की कार्रवाई का वीडियो शेयर कर ट्वीट कर लिखा है, 'सेप्टिक टैंक की खुदाई से गैस मिली। चाय बनाने के लिए मोदी साहब के लिए भर-भर ट्रक लेके गए हैं जमाई।
लालू, राबड़ी समेत 16 को 15 मार्च को पेश होने के आदेश 
27 फरवरी को दिल्ली की राउज एवेन्यू कोर्ट ने RJD सुप्रीमो लालू यादव, पूर्व CM और उनकी पत्नी राबड़ी देवी, बड़ी बेटी और राज्यसभा सांसद मीसा भारती को समन जारी किया। जमीन के बदले नौकरी देने के मामले में CBI की चार्जशीट पर कोर्ट ने समन जारी किया था। जिसमें 15 मार्च को कोर्ट में सभी को पेश होने के आदेश दिए गए हैं।
पिछले साल मई और अगस्त में CBI ने मारे थे छापे
CBI ने मई 2022 में लालू, राबड़ी देवी, उनकी बेटियों मीसा भारती और हेमा यादव समेत 17 ठिकानों पर छापेमारी की थी। CBI ने इस मामले में लालू यादव, राबड़ी देवी, मीसा यादव और हेमा यादव के अलावा नौकरी के बदले में कम कीमत पर जमीन देने वाले कुछ अयोग्य उम्मीदवारों समेत 16 लोगों पर FIR दर्ज की थी। CBI ने 24 अगस्त 2022 को एक बार फिर से RJD नेताओं के यहां छापेमारी की थी।
ये खबरें भी पढ़ें... 
अबू दोजाना बोले- ED ने नमाज पढ़ने से रोका:दिल्ली में बैठे अफसर टीम को कर रहे थे गाइड; ये तोड़ो, वो तोड़ो
RJD के पूर्व विधायक और लालू के करीबी अबू दोजाना के घर शुक्रवार को ED ने छापेमारी की। दैनिक भास्कर ने छापेमारी को लेकर अबू दोजाना से बातचीत की। दोजाना ने बताया कि छापे के दौरान ED की टीम ने उन्हें नमाज पढ़ने से रोका। उन्होंने अधिकारियों से नमाज पढ़ने के लिए थोड़ा समय मांगा, लेकिन उन्हें मना कर दिया गया।
अबू दोजाना ने बताया कि शुक्रवार सुबह करीब 8 बजे 14 से 15 अफसरों टीम पहुंची थी। टीम ने गार्ड से जबरन गेट खुलवाया और अंदर दाखिल हुई। छापेमारी के दौरान टीम ने तोड़फोड़ शुरू कर दी। उन्होंने बताया कि मैं उस समय अपने बेडरूम में सो रहा था। मुझे जोर-जोर से आवाज देकर जगाया गया। फिर घर के सभी स्टाफ का मोबाइल जब्त कर लिया गया। पूरी रिपोर्ट पढ़ने के लिए यहां क्लिक करिए 
जॉब फॉर लैंड केस में लालू से दो राउंड पूछताछ:CBI दिल्ली में बेटी मीसा के घर पहुंची थी, सोमवार को राबड़ी से हुए थे सवाल-जवाब
रेलवे में नौकरी के बदले जमीन केस में CBI ने लालू यादव से दिल्ली में CBI ने दो राउंड पूछताछ की। मंगलवार पहले सुबह 3 घंटे और फिर दोपहर में डेढ़ घंटे सवाल-जवाब किए। CBI की टीम उनकी बेटी मीसा भारती के घर पहुंची थी। दोनों राउंड की पूछताछ के दौरान लालू की बेटी रोहिणी आचार्या ने कहा कि पापा को परेशानी हुई तो दिल्ली की कुर्सी हिला देंगे। पूरी खबर पढ़ने के लिए क्लिक करें।
राबड़ी से CBI की साढ़े 4 घंटे पूछताछ:जमीन के बदले नौकरी देने के मामले में हुए सवाल, पूर्व CM बोलीं- ये सब चलता रहता है
जमीन के बदले नौकरी देने के मामले में CBI की टीम सोमवार सुबह से लालू प्रसाद यादव की पत्नी और पूर्व मुख्यमंत्री राबड़ी देवी के पटना स्थित आवास पहुंची। करीब साढ़े 4 घंटे तक CBI के अफसर आवास पर रहे। राबड़ी देवी से पूछताछ के बाद टीम यहां से निकल गई। दिल्ली में मंगलवार को लालू यादव और मीसा भारती से पूछताछ कर सकती है।पूरी खबर पढ़ने के लिए यहां पर क्लिक करिए